
КъБР-м и Iэтащхьэм и къалэнхэр пIалъэкIэ зыгъэзащIэ
КIуэкIуэ Ю. А. «Кавказ Ищхъэрэм и курортхэр» акционер
зэгухьэныгъэ зэIухам и генеральнэ директор Верещагин С. В. епсэлъащ Къэбэрдей-Балъкъэрым и турист кластерым зегъэужьынымкIэ хэкIыпIэхэм теухуауэ
ЗэIущIэм гулъытэшхуэ щыхуащIащ КъБР-мрэ «Кавказ Ищхъэрэм и курортхэр» акционер зэгухьэныгъэ зэIухамрэ Къэбэрдей-Балъкъэрым турист-рекреацэ щIыналъэ хэха, турист кластер къыщызэгъэпэщыным теухуауэ Iэ зыщIадза зэгурыIуэныгъэм ипкъ иткIэ республикэм и Правительствэм зэфIигъэкIхэм. ЛъэныкъуитIыр зэгурыIуащ зэрызэдэлажьэм нэхъри зрагъэубгъуну, «Эльбрус» курортым зегъэужьынымкIэ зэхалъхьа Iуэхухэр и зэманым гъэзэщIа хъун папщIэ зэдэIэпыкъужыну.
А махуэ дыдэм КъБР-м и Правительствэм щрагъэкIуэкIащ «Кавказ Ищхъэрэм и курортхэр» зэгухьэныгъэм, Реестрымрэ щIым и кадастрымкIэ къэрал IуэхущIапIэу КъБР-м щыIэм, «Iуащхьэмахуэ лъапэ» лъэпкъ парк» федеральнэ къэрал IуэхущIапIэм я унафэщIхэр, район, къуажэ администрацэхэм я Iэтащхьэхэр зыхэта зэIущIэ. абы щытепсэлъыхьащ илъэс псом лажьэ турист-рекреацэ комплексым зегъэужьынымкIэ къэув къалэн нэхъыщхьэхэм. Псалъэм папщIэ, гулъытэ хуащIащ Iуащхьэмахуэ районым щIым ехьэлIа Iуэхухэр зэрыщызэблагъэкIым. ЗэIущIэм щагъэбелджылащ щIы Iыхьэхэмрэ ухуэныгъэхэмрэ кадастр учётым гъэувынымкIэ зэфIагъэкIыпхъэхэр. Къэпсэлъахэм ящыщ зыбжанэм къагъэлъэгъуащ Къэбэрдей-Балъкъэрым и дежкIэ Iуэху нэхъыщхьэхэм ящыщу щыт мы IэнатIэм псынщIэу зиужьын папщIэ республикэм и Правительствэм хиубыдэу гъэзэщIакIуэ орган — Туризмэмрэ курортхэмкIэ къэрал комитет къызэрызэрагъэпэщар. Ар сэбэп хъунущ Iуащхьэмахуэ лъапэ, турист кластерым хиубыдэ адрей щIыналъэхэм зэуIуу икIи псынщIэу зегъэужьынымкIэ.
КъБР-м и Iэтащхьэмрэ
Правительствэмрэ я пресс-IуэхущIапIэ.
